Diari Oficial de la Generalitat Valenciana


Sumari del DOGV 3854, del 10-10-2000 (2000/8104)

RESOLUCIÓ de 14 de setembre de 2000, de la Conselleria de Medi Ambient, per la qual es publica el resultat de la convocatòria de subvencions a la minimització i valorització in situ de residus, per a l'exercici 2000, convocada per l'Ordre de 17 d'abril de 2000 (DOGV núm. 3.750, de 16 de maig de 2000).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3854

Data del DOGV
:   10-10-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/8104


Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 14 de setembre de 2000, de la Conselleria de Medi Ambient, per la qual es publica el resultat de la convocatòria de subvencions a la minimització i valorització in situ de residus, per a l'exercici 2000, convocada per l'Ordre de 17 d'abril de 2000 (DOGV núm. 3.750, de 16 de maig de 2000). [2000/X8104]
  
L'Ordre de 17 d'abril de 2000, de la Conselleria de Medi Ambient, convoca per a l'exercici 2000 la concessió de subvencions a la minimització i valorització in situ de residus en la mateixa activitat que els ha generat, per les petites i mitjanes empreses del sector industrial i de serveis de la Comunitat Valenciana. Així mateix, aprova les bases per les quals es regeix aquesta convocatòria i que figuren com a annex a l'esmentada ordre.
  
D'acord amb la base 1 de l'ordre de convocatòria, poden ser beneficiaris d'aquestes subvencions les petites i mitjanes empreses que porten a terme, en un o diversos centres, una activitat industrial o de serveis, considerant petites i mitjanes empreses aquelles unitats econòmiques que reunisquen els requisits establits per la recomanació de la Comissió Europea (DOCE núm. L 107/4, de 30 d'abril de 1996).
  
D'acord amb la base 2, únicament són objecte de subvenció les actuacions i/o inversions recollides en la base 3 en matèria de minimització i valorització in situ de residus generats en el mateix procés productiu per les petites i mitjanes empreses en el centre o centres radicats a la Comunitat Valenciana. No són objecte de subvenció les actuacions relatives a emissions a l'atmosfera, tractament i depuració d'aigües, millora del medi ambient industrial o prevenció de riscos laborals, ni les de gestió de residus sòlids i aigües residuals generats per tercers, de qualsevol naturalesa o procedència.
  
La base 3 estableix les actuacions per a les quals poden concedir-se ajudes, les quals han d'estar realitzades des de l'1 de gener de 2000 i finalitzades el 15 d'octubre de 2000, i les bases 5 i 6 recullen, respectivament, els costos subvencionables en cada actuació i els costos i inversions no subvencionables.
  
De l'aplicació a les sol·licituds estimades dels percentatges màxims establits en la base 4.1, resulta una quantitat total a concedir inferior al crèdit pressupostari disponible en l'exercici econòmic.
  
La Comissió Europea ha aprovat el mapa d'ajudes amb finalitat regional, aplicable a inversions, i estan pendents d'aprovació els límits màxims d'ajuda per a la resta d'actuacions objecte de subvenció, sent el màxim autoritzat fins al moment per la Comissió per a aquests casos el 50% previst en l'ordre de convocatòria.
  
Atés que en l'esmentat mapa d'ajudes amb finalitat regional els límits màxims d'intensitat de les ajudes aprovats per a la Comunitat Valenciana són superiors al percentatge del 25% previst en l'ordre, a proposta de la comissió d'avaluació, de conformitat amb les bases 4.2 i 9.3, el percentatge d'ajuda en l'actuació relativa a inversions en tecnologies netes s'incrementa en un 5,1574825%, resultant de l'aplicació del coeficient de distribució proporcional 1,2062993 sobre les quanties obtingudes en aplicar el percentatge inicialment previst, respectant, amb l'aplicació d'aquest increment, els màxims autoritzats així com el límit de la consignació pressupostària disponible en l'exercici.
  
A l'efecte de donar compliment al que es disposa en la base 9.6, a proposta de la comissió d'avaluació i en virtut de les competències que m'atribueix l'article 47.3 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, resolc:
  
Primer
  
Publicar la relació de beneficiaris, la petició dels quals s'ajusta a les bases establides en l'annex de l'Ordre de 17 d'abril de 2000, per a les actuacions i en l'import que s'indica resultant de l'aplicació dels percentatge recollits en la base 4 de l'esmentat annex incrementats en un 5,1574825% en el supòsit d'inversions en tecnologies netes de minimització o valorització in situ de residus a l'haver sigut aprovats per la Comissió Europea per a aquesta actuació els límits màxims d'intensitat de les ajudes:
  
Segon
  
Com que està pendent d'aprovació per la Comissió Europea el règim d'ajudes en matèria de medi ambient, i com que s'han aprovat pel que fa als límits màxims d'ajuda únicament els aplicables a inversions, les subvencions proposades queden condicionades a l'aprovació de l'esmentat règim i als percentatges màxims que s'autoritzen per a la resta d'actuacions objecte de subvenció. En cas de resultar aprovats percentatges màxims inferiors als aplicats, es respectaran els límits màxims autoritzats per la Comissió Europea.
  
En cas que els beneficiaris hagueren percebut o tingueren reconegudes d'altres administracions públiques o d'altres ens públics alguna altra subvenció pel mateix concepte, l'import total de les ajudes acumulades no pot superar el límit màxim més elevat autoritzat per la Comissió Europea per a cada cas. De conformitat amb el que es disposa en la base 4 de l'annex a l'Ordre de 17 d'abril de 2000, aquesta circumstància pot donar lloc a la modificació de la resolució de concessió.
  
La concessió de subvenció no eximeix el beneficiari del compliment de la legislació vigent en matèria mediambiental ni genera dret ni expectativa de dret quant a l'obtenció, si és el cas, de les autoritzacions administratives pertinents o quant al reconeixement de drets relatius a procediments diferents al de la present convocatòria de subvenció.
  
Tercer
  
Per a cobrar la subvenció, els beneficiaris han de presentar amb data límit de 13 de novembre de 2000, la corresponent sol·licitud dirigida a la directora general d'Educació i Qualitat Ambiental acompanyada de la documentació establida en la base 11 de l'annex de l'Ordre de 17 d'abril de 2000.
  
Contra la present resolució, que posa fi a la via administrativa, s'hi pot interposar un recurs contenció administratiu en el termini de dos mesos, a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en els article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició davant el conseller de Medi Ambient, en el termini d'un mes a partir de l'endemà de la publicació, d'acord amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.